Návrh na začatie obstarávania stavby
„Dostavba budovy Východoslovenského ústavu srdcových 
a cievnych chorôb Košice“

     	Plánovaná investičná akcia „Dostavba budovy Východoslovenského ústavu srdcových a cievnych chorôb Košice“ bola zaradená do návrhu Rozvojového programu priorít verejných prác na roky 2006 až 2008, ktorý čaká na schválenie uznesením vlády SR.
	Vzhľadom na predpokladanú cenu predmetu obstarávania a v zmysle uznesenia vlády SR č. 963/2004, bodu C.16 a prílohy k uzneseniu č. 7 zo dňa 13. 10. 2004 predkladá Ministerstvo zdravotníctva SR na rokovanie vlády SR materiál Návrh na začatie obstarávania stavby „Dostavba budovy Východoslovenského ústavu srdcových a cievnych chorôb Košice“.
Obstarávacia cena, ktorá bola stanovená na základe vypracovaného stavebného zámeru je odhadovaná v sume 582,4 mil. Sk.
Východoslovenský ústav srdcových a cievnych chorôb Košice (VÚSCH Košice) bol zriadený Ministerstvom zdravotníctva SR zriaďovacou listinou číslo: M/5691/2002, SP/6775/2002 Var zo dňa 18.12.2002, s účinnosťou od 1. 1. 2003, ktorou bol zaradený do siete zdravotníckych zariadení ako špecializovaný odborný liečebný ústav. Predmetom činnosti Východoslovenského ústavu srdcových a cievnych chorôb Košice je poskytovanie ambulantnej a ústavnej zdravotnej starostlivosti v rozsahu ustanovenom Ministerstvom zdravotníctva SR najmä diagnostika, liečba a dispenzarizácia vrodených a získaných chorôb srdca, komplexná neinvazívna a invazívna diagnostika a liečba srdcových ochorení, vrátane kardiochirurgického programu, programu intervenčnej kardiológie a intervenčnej arytmológie.

Svoju činnosť vykonáva VÚSCH Košice v prenajatých priestoroch, ktorých správcom je Fakultná nemocnica s poliklinikou na Triede SNP č.1, Košice na základe Nájomnej zmluvy o nájme nebytových priestorov č. RPM-Z-1/2003. Pracoviská VÚSCH Košice sa nachádzajú na 5. poschodiach: KARO – 1. posch., operačné sály – 1. posch., kardiologická JIS – 2. posch., kardiologická LOJ – 4. posch., kardiochirurgia – 5. posch., odborné ambulancie - prízemie poliklinickej časti.
	Nakoľko jednotlivé oddelenia  sú od seba vzdialené aj niekoľko poschodí, nevytvárajú jednotný funkčný celok a vznikajú problémy pri presunoch pacientov a personálu.
Ďalším problémom je zložité sledovanie výšky nákladov vynaložených za služby spojené s užívaním nebytových priestorov, neúmerne vysoké náklady  na udržiavanie veľkých spoločných priestorov, ako aj rýchly rast cien nájomného.
	Dňa 9. 2. 2004 bola uzatvorená zmluva o prevode  správy nehnuteľného majetku štátu podľa zákona NR SR č. 278/1993/ Z. z. o správe majetku štátu medzi Fakultnou nemocnicou s poliklinikou Košice a VÚSCH Košice, podľa ktorej prešla do správy VÚSCH Košice rozostavaná 5 podlažná budova súp. č. 1702, postavená na parcele KN č. 3/26 a tiež parcela KN č. 3/26 zastavané plochy a nádvoria o výmere 849 m2, zapísané na LV č. 15875, ktorá by sa mala dostavať na novú budovu VÚSCH Košice.
Plánovaná verejná práca je navrhovaná v areáli Fakultnej nemocnice L.Pasteura na Triede SNP č.1 v Košiciach. Jej cieľom je vytvorenie optimálnych podmienok pre plnenie úloh súvisiacich so zabezpečovaním komplexnej ambulantnej a ústavnej starostlivosti o dospelých pacientov s vrodenými a získanými chorobami srdca a ciev, vrátane kardiochirurgického programu, programu intervenčnej kardiológie a intervenčnej arytmológie vo východoslovenskom regióne.

Na predmetnom území sa nachádza komplex budov Fakultnej nemocnice L.Pasteura Košice, na ktorý z východnej strany nadväzuje uvažovaná rozostavaná 5 podlažná budova .
Architektonický návrh riešenia pripravovanej verejnej práce predpokladá využitie tejto budovy, pričom vychádza z daných priestorových možností areálu FN L. Pasteura Košice, v ktorom sa predmetný objekt nachádza, ako aj z jestvujúcej zástavby a dopravných väzieb k tomuto priestoru. Pri realizácii diela sa budú využívať areálové komunikácie, ktoré nie sú momentálne v užívaní a preto nebude predpokladanou staveniskovou dopravou obmedzená prevádzka FN L.Pateura Košice.  
Územie plánovanej verejnej práce sa nachádza v zastavanom území obce, v už spomínanom areáli Fakultnej nemocnice L.Pasteura na Triede SNP č.1 v Košiciach. V predmetnom území nie sú známe ochranné pásma, ani chránené časti územia. Stavba sa bude realizovať bez nároku na prípravu územia. Z hľadiska funkcie a dopravných väzieb je v súlade s územným plánom mesta Košice.

1.	Technická úroveň navrhovanej verejnej práce a jej funkčné využitie

Navrhovaná verejná práca predpokladá vybudovanie samostatného objektu Východoslovenského ústavu srdcových a cievnych chorôb Košice, dispozične a prevádzkovo oddeleného od jestvujúceho komplexu budov FN L. Pasteura Košice. Pri realizácii diela sa využije rozostavaná 5 podlažná skeletová budova, na ktorú sa nadstaví jedno podlažie, v zadnej časti sa zrealizuje prístavba tvaru T so 6 nadzemnými podlažiami a predná časť prístavby bude 4 podlažná. Prevádzkovo bude objekt delený na nečisté komunikácie a výťahy prístupné zo vstupov B a C a ďalej na čisté komunikácie a výťahy prístupné zo vstupu A.
	V suteréne nového objektu sú plánované skladové priestory, centrálna príprava postelí, centrálna sterilizácia  a technologické zázemie budovy (výmenníková stanica , NZ, strojovňa VZT, MaR). Na prízemí je riešená vstupná hala, urgentný a centrálny príjem, centrálne šatne pre stredný a pomocný zdravotnícky personál, angiografický trakt s piatimi sálami. Na 1. poschodí sa budú nachádzať odborné ambulancie, vyšetrovne jednotky neinvazívnej kardiológie, 4 operačné sály so zázemím, ansteziologicko - resuscitačné oddelenie cievnej chirurgie. Na 2. poschodí bude sídliť riaditeľstvo organizácie a kardiochirurgia – lôžková časť a vyšetrovne. Na 3. poschodí je plánovaná koronárna jednotka kardiológie a arytmologické oddelenie, v prednej časti je prednášková sála. Na 4. poschodí bude oddelenie kardiológie. Na 5. poschodí bude oddelenie cievnej chirurgie, jedáleň, klub zamestnancov, izby hosťujúcich lekárov.

2.	Stavebné a technické riešenie stavby

Pôvodný 5 podlažný skelet nevykazuje statické poruchy, z čoho vyplýva predpoklad, že plánované prístavby bude možné založiť štandardným spôsobom. Na stavbu sa zrealizuje inžiniersko – geologický prieskum a statické posúdenie jestvujúceho objektu s prihliadnutím na nový účel. Je predpoklad, že bude potrebné v súvislosti s nadstavbou zrealizovať výmenu niektorých prvkov a zosilniť prierezy niektorých nosných prvkov.
Nosný systém oboch prístavieb bude tvoriť železobetónový, prípadne oceľový skelet z tyčových dielcov. Stropy budú montované. Obvodový plášť celej budovy je kombinovaný murovaný a zohľadňuje vysokú energetickú náročnosť navrhovaných priestorov, vyplývajúcu hlavne z vyššej násobnosti výmeny vzduchu a nevyhnutnosti dodržania tepelnej stability priestorov. V nadväznosti na uvedené bude objekt z hľadiska tepelno-technického navrhnutý podľa platných technických noriem a parametrov. 
V prednej časti, so štyrmi nadzemnými podlažiami sú priestory prístupné verejnosti, ambulantným pacientom, návštevám a účastníkom seminárov. Zadnú časť pôdorysného tvaru T so šiestimi nadzemnými podlažiami je plánované využiť pre operačné sály a lôžkovú časť s oddeleniami JIS a ARO a malo by byť prístupné len hospitalizovaným pacientom a príslušnému personálu. Spojovací trakt medzi vstupmi A a B s dvoma nadzemnými podlažiami budú tvoriť priestory neinvazívnej kardiológie, urgentného príjmu a centrálneho príjmu, do ktorých budú mať prístup hospitalizovaní, ale aj ambulantní pacienti.

3.	Technologické vybavenie stavby

Presné a detailné požiadavky na technologické vybavenie stavby budú stanovené až po vypracovaní projektovej dokumentácie.

4.	Predpokladaný rozpočet verejnej práce

Členenie nákladov podľa jednotlivých hláv				cena v tis. Sk

Hl. I.	Projektové a prieskumné práce

	Hl. I. spolu								          22 500 

Hl. II. 	Prevádzkové súbory	(dodávka + montáž)
	
PS 01	Zariadenia – stropné mosty, otočné ramená	31 000	
PS 02	Kyslíková stanica	4 500	
PS 03	Vákuová stanica	1 600	
PS 04	Kompresorová stanica	2 400	
PS 05	Centrálna sterilizácia, 2 x autokláv	9 900	
PS 06	Dezinfekcia postelí	5 400	
PS 07	Dezinfekcia matracov	4 600	
PS 08	Rozvody medicinálnych plynov	4 900	
PS 09	Operačné svietidlá	3 800	
PS 10	Klimatizácia (VZT, zdroj vody a chladu, MaR)	52 500	
PS 11	Náhradný zdroj	5 000	

	Hl. II. spolu								         125 600		
Hl. III. Stavebné objekty

SO 301	Príprava územia pre výstavbu	1 500	
SO 302	Výstavba objektu VÚSCH	267 000	
SO 303	Kanalizačné prípojky	1 900	
SO 304	Vodovodná prípojka	800	
SO 305	NN prípojka	800	
SO 306	Horúcovodná prípojka	1 000	
SO 307	Telekomunikačná prípojka	500	
SO 308	Komunikácie	1 900	
SO 309	Parkoviská a spevnené plochy	2 400	
SO 310	Terénne a sadové úpravy	1 700	

	Hl. III. spolu								         279 500
	
	Ocenenie stavebných objektov vychádza zo Zborníka UNIKA ukazovateľov priemernej rozpočtovej ceny na mernú jednotku objektu budov občianskej výstavby a z technicko-ekonomických ukazovateľov budov pre občiansku výstavbu, vydaných CENEKON, s. r. o. Bratislava.

Hl. II.- III. spolu	405 100	

Hl. IV. Stroje a zariadenia
Nie sú obsahom								        0
 
Hl. V. Umelecké diela
Nie sú obsahom								        0

Hl. VI. Vedľajšie rozpočtové náklady
	Hl. VI. spolu								            5 020

Hl. VII. Ostatné náklady
Nie sú obsahom								        0

Hl. VIII. Rozpočtová rezerva
	12 % (z hlavy II + III)
	Hl. VIII. spolu								          48 600 

Hl. XI. Náklady uhrádzané z prevádzkových prostriedkov
	Hl. XI. spolu								    	 8 100 

Celkové náklady (Hl. I.- XI. spolu)	489 400	

	DPH  19 %								          93 000

Celkové náklady s DPH (Hl. I.- XI. spolu)	582 400	

	Predkladaný materiál bol spracovaný na základe stavebného zámeru, vypracovaného projektovou a inžinierskou kanceláriou ARTES Design s. r. o. v apríli 2005. Pri obstarávaní dodávateľa projektovej dokumentácie a dodávateľa stavby sa bude postupovať podľa zákona NR SR č. 523 /2003 Z. z. o verejnom obstarávaní a o zmene zákona č. 575/2001 Z. z. o organizácii ústrednej štátnej správy v znení neskorších predpisov.